# **Normalvedtekter for regionlag**

## **Vedtekter for \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Er vedtekne på årsmøtet / / og godkjent av styret i Norges Husflidslag / / .

er skipa / / og er tilslutta Norges Husflidslag.

## §1 Føremål

er eit lag som arbeider for å fremje god norsk husflid kulturelt, sosialt og økonomisk, og er bindeledd mellom lokallaga i regionen og NH. Laget arbeider i samsvar med NH sitt føremål, vedtekter og vedtak gjort av landsmøtet og sentralstyret.

## §2 Verksemd

Det vert arbeidd med å nå målet ved å følgje opp organisasjonen sine verdiar og planar regionalt og lokalt gjennom:

2.1 Opplæring i husflidsarbeid med krav til å vere grundig og søkje kvalitet.

2.2 Samarbeid med og om verksemda til husflidskonsulenten.

2.3 Opplysningsarbeid gjennom tidsskrift, presse og andre massemedia.

2.4 Utstillingar, demonstrasjonar, mønsterteneste og konkurransar.

2.5 Bruk og tilpassing av lokale teknikkar, modellar og mønster.

2.6 Å fremje produksjon av gode og tidsmessige husflidsvarer.

2.7 Å stimulere til arbeid med husflid på alle alderstrinn.

2.8 Å medverke til samarbeid innan organisasjonen og med andre relevante miljø.

2.9 Å arrangere kurs i organisasjonsarbeid for tillitsvalde i lokallag.

2.10 Å arbeide for auka rekruttering gjennom eksisterande lokallag og gjennom oppstarting av nye lag.

2.11 Lag som er medeigarar i butikkar har eigne vedtekter/retningsliner for denne delen av verksemda.

## §3 Medlemmer

Medlemmer av regionlaget er:

3.1 Alle lokale lag i regionen som er tilslutta Norges Husflidslag.

3.2 Organisasjonar og bedrifter, skular, museum og liknande som vil støtte Norges Husflidslag, kan vere assosierte medlemmer.

3.3 Det skal vere mogleg for alle medlemmer i Norges Husflidslag å påverke arbeidet i organisasjonen. Ein medlem har fulle rettar i organisasjonen frå fylte 14 år. Det skal leggast til rette for at medlemmer utan stemmerett også har arenaer for påverknad.

## §4 Arbeidsår

4.1 Regionlaget sitt arbeids- og rekneskapsår følgjer kalenderåret.

## §5 Årsmøte

5.1 Årsmøtet er øvste leiinga i regionlaget og vert halde kvart år innan utgangen av mars.

5.2 Dato for årsmøtet vert meldt skriftleg til medlemmene minst 8 veker før møtet.

5.3 Saker til årsmøtet må sendast til styret seinast 4 veker før årsmøtet.

5.4 Saksliste og alle sakspapir til årsmøtet skal sendast til alle medlemmer seinast 2 veker før møtet.

5.5 Årsmøtet er ope for alle medlemmer. Stemmerett har:

1. Husflidslag til og med 25 medlemmer: 1 utsending/stemme.
2. Husflidslag med 26 - 50 medlemmer: 2 utsendingar/stemmer.
3. Husflidslag med 51 – 150 medlemmer: 3 utsendingar/stemmer.
4. Husflidslag med over 150 medlemmer: 4 utsendingar/stemmer.

Det må leggjast fram skriftleg melding til årsmøtet om kven som stemmer på vegne av vedkomande lag. Manglar det slik melding,har berre styreleiaren stemmerett. Alle medlemmer har møte- og talerett. Representantar frå leiinga i Norges Husflidslag har møte- og talerett.

5.6 Styremedlemmene i regionlaget har stemmerett, men ikkje ved handsaming av årsmelding og rekneskap.

5.7 Ekstraordinært årsmøte vert innkalla med vanleg varsel når styret finn det nødvendig, eller når minst 1/3 av lokallaga har skriftleg krav om det. Ekstraordinært årsmøte tek berre opp dei saker som er med i innkallinga. Dei utsendingane som er valde til siste ordinære årsmøte, møter til ekstraordinært årsmøte.

## §6 Sakliste for årsmøtet

Styret har forslag til sakliste for årsmøtet, som skal omfatte:

6.1 Konstituering:

6.1.1 Godkjenning av innkalling og sakliste.

6.1.2 Val av møteleiar, 2 møtesekretærar, 2 representantar til å underskrive protokollen   
og 2 stemmeteljarar.

6.1.3 Godkjenning av delegatliste og kor mange som har stemmerett.

6.2 Godkjenning av årsmelding.

6.3 Godkjenning av revidert rekneskap.

6.4 Fastsetjing av arbeidsplan og budsjett for inneverande og komande år.

6.5 Fastsetjing av deling av kontingenten mellom regionlaget og lokallaga for komande år.

6.6 Handsame innkomne saker, også irekna saker frå Norges Husflidslag.

6.7 Val

6.8 Fastsetjing av godtgjersle for tillitsvalde.

6.9 Årsmøtet handsamar berre dei sakene som er med i saklista som årsmøtet har godkjent.

## §7 Val

7.1 Årsmøtet skal velje:

1. Styreleiar.
2. Minimum 2 styremedlemmer. Ein styremedlem skal ha eit særskild ansvar for Ung Husflid.
3. Varamedlemmer.
4. Utsendingar til landsmøtet i Norges Husflidslag. Styreleiaren er sjølvskriven.
5. Utsendingar til årsmøtet i studieforbundet i fylket.
6. Revisor.
7. Valkomité for neste årsmøte.

Minst ein medlem bør vere 30 år eller yngre når vedkomande blir vald.

7.2 Styreleiar og styremedlemmer kan ikkje veljast på nytt etter å ha fungert samanhengande i 6 år. Ved byte av funksjon i styret, kan ingen ha lenger total samanhengande funksjonstid enn 8 år inkludert leiar, alle styrefunksjonar og vara.

Ein medlem kan veljast som styreleiar, styremedlem eller varamedlem på ny etter å ha vore ute av vervet i minst to år. For å ha verv i organisasjonen må ein vere medlem og ha betalt kontingenten for inneverande år.

7.3 Val av styreleiar skal alltid skje skriftleg. Dersom det berre er ein kandidat til dei ulike verva, kan valet skje ved akklamasjon. Val skjer skriftleg dersom minst ein person har krav om det.

7.4 For å verte vald må ein kandidat ha fått meir enn halvparten av stemmene. Blanke stemmer tel med. Får ingen dette ved første val, vert det halde omval mellom dei to som har flest stemmer. Står stemmene då likt, vert valet avgjort ved loddtrekning.

## §8 Styret si samansetjing

8.1 Styret skal ha minst 3 medlemmer.

8.2 Styreleiaren er på val på kvart årsmøte.

8.3 Andre styremedlemmer vert valde for 2 år om gongen. Kvart år er halvparten av styremedlemmene på val, første gong ved loddtrekning.

8.4 Dersom styret ikkje har tilsett sekretær, vel styret sjølv kasserar og sekretær.

## §9 Styrearbeidet

9.1 Styret skal leie arbeidet i samsvar med laget sine vedtekter og årsmøtevedtaka.

9.2 Styreleiaren kallar inn til møte når det er nødvendig, eller når det kjem krav om det frå ein av dei andre styremedlemmene.

9.2.1 Det vert ført protokoll/referat frå styremøta som vert godkjend av dei som deltok på møtet. Referata vert gjort tilgjengeleg for alle medlemmer.

9.3 Styreleiaren representerer laget.

9.4 Styreleiaren har eit særleg ansvar for at styret har eit godt samarbeid med husflidskonsulenten i regionen tilsett i NH.

9.5 Styret har ansvar for laget sin økonomi.

9.6 Styret har ansvar for laget sine eigedelar. (sjå § 9.9)

9.7 Styret kan tilsette sekretær som har ansvaret for dagleg drift i laget. (sjå § 9.5)

9.8 Styret utarbeider instruks for sekretæren.

9.9 Styret legg fram årsmelding, rekneskap, budsjett og arbeidsplan for årsmøtet.

9.10 Kvart år innan utgangen av mars (om ikkje anna tidspunkt er bestemt) skal regionlaget sende Norges Husflidslag:

9.10.1 Årsmelding  
9.10.2 Rekneskap i revidert stand  
9.10.3 Budsjett

9.11 Styret kan gjere vedtak når minst halvparten av medlemmene i styret møter.

9.12 Er eit vedtak ikkje einstemmig, kan kvar styremedlem krevje stemmegjevinga protokollert.

9.13 Det er styret sitt ansvar at varamedlemmene vert orienterte om styret sine vedtak.

9.14 Norges Husflidslag skal informerast om arbeidet i regionlaget gjennom referat frå styremøte og årsmøte.

9.15 Styret i regionlaget godkjenner lokallaga sine vedtekter.

## §10 Vaksenopplæring

10.1 Regionlag i Norges Husflidslag er medlem av Studieforbundet kultur og tradisjon, så sant det er opplæringsaktivitet i organisasjonen i regionen med støtte etter Lov om vaksenopplæring.

10.2 Regionlaget skal vere representert på årsmøtet i studieforbundet i fylket.

10.3 Oppgåver til studieforbundet sitt fylkesledd er regulert i eigne vedtekter.

## §11 Valdgift

11.1 Er det tvil som gjeld medlemskap eller tolking av vedtekter, skal dette fremjast for styret i Norges Husflidslag til avgjerd.

11.2 Andre tvistar som måtte oppstå mellom regionlaget og noko medlem, vert avgjort ved valdgift. Kvar av partane oppnemner sin medlem av valdgiftsretten, og leiaren i valdgiftsretten av statsforvaltaren.

11.3 Har ein av partane ikkje innan 14 dagar etter at vedkomande har fått varsel om det, oppnemnt sin medlem av valdgiftsretten, oppnemner statsforvaltaren ein medlem av valdgiftsretten også for denne parten.

## §12 Vedtektsendring

12.1 Forslag til endring av vedtekter kan berre handsamast på ordinært årsmøte. Det skal stå i innkallinga kva endringsforslaget går ut på.

12.2 Til gyldig vedtak er det krav om 2/3 fleirtal av stemmene.

12.3 Forslag til vedtektsendringar må sendast styret skriftleg før 1. januar.

12.4 Vedtektsendringar utover normalvedtektene skal godkjennast av styret i Norges Husflidslag.

## §13 Oppløysing

13.1 Vedtak om oppløysing av laget kan berre gjerast på ordinært årsmøte og med 3/4 av stemmene.

13.2 Dersom regionlaget vert oppløyst, skal eigedeler i laget gå til fremjing av husflid i regionen.

13.3 Eigedelane skal forvaltast av Norges Husflidslag om ikkje anna er bestemt.